HANA-KCE กอดคอบวก! รับปัญหาชิพขาดแคลนคลี่คลาย จับตาผลงาน Q2 ฟื้นเด่น
HANA-KCE กอดคอบวก! รับปัญหาชิพขาดแคลนคลี่คลาย จับตาผลงาน Q2/65 ฟื้นเด่น โบรกชู KCE หุ้น Top pick กลุ่มชิ้นส่วนฯ เคาะเป้า 65 บาท
HANA-KCE กอดคอบวก! รับปัญหาชิพขาดแคลนคลี่คลาย จับตาผลงาน Q2/65 ฟื้นเด่น โบรกชู KCE หุ้น Top pick กลุ่มชิ้นส่วนฯ เคาะเป้า 65 บาท
27 มิ.ย. 2565

ผู้สื่อข่าวรายงานว่า วันนี้(27มิ.ย.2565)ราคาหุ้นกลุ่มชิ้นส่วนอิเล็กทรอนิกส์ปรับตัวขึ้น นำโดย บริษัท ฮานา ไมโครอิเล็คโทรนิคส จำกัด (มหาชน) หรือ HANA  ณ เวลา 10:05 น. อยู่ที่ระดับ 41.75 บาท บวก 1.25 บาท หรือ 3.09% ราคาสูงสุด 42 .00 บาท ราคาต่ำสุด 41.00 บาท ด้วยมูลค่าซื้อขาย 112.08 ล้านบาท
ส่วนบริษัท เคซีอี อีเลคโทรนิคส์ จำกัด (มหาชน) หรือ KCE  ณ เวลา 10:12 น. อยู่ที่ระดับ 62.75 บาท บวก 1.75 บาท หรือ 2.87% ราคาสูงสุด 63.25 บาท ราคาต่ำสุด 61.75 บาท ด้วยมูลค่าซื้อขาย 172.11ล้านบาท
บริษัทหลักทรัพย์ เอเซีย พลัส จำกัด ระบุในบทวิเคราะห์ว่า ปัญหาเรื่องชิพขาดแคลนเริ่มฟื้นตัวดีขึ้น หลักๆมาจากแนวโน้มการใช้ชิพและการ์ดจอในการขุดเหมืองคริปโตเริ่มลดลง สะท้อนจากการทยอยเปิดตัวสินค้าในกลุ่มไอที ได้แก่ โน๊ตบุ๊คและอุปกรณ์เกมมิ่งมากขึ้นในเดือนมิ.ย.65 ถือเป็นผลบวกต่อกลุ่มชิ้นส่วนฯที่ต้องใช้ชิ้นส่วนฯ อาทิ ชิพ มาประกอบเป็นอุปกรณ์ต่างๆ หนุนการผลิตและรายได้จะทยอยฟื้นตัวในงวดครึ่งหลังปี 2565
อย่างไรก็ตาม แม้ปัญหาชิพขาดแคลนจะเห็นการทยอยดีขึ้น แต่ยังต้องติดตามความกังวลด้านเศรษฐกิจโลกที่มีแนวโน้มชะลอตัวลงในงวดครึ่งหลังปี 2565จากปัญหาเงินเฟ้อ ทั้งราคาพลังงานที่สูงขึ้น จะเข้ามากดดันต้นทุนการผลิตสินค้ารวมถึงการขนส่งให้สูงขึ้น นอกจากนี้ ยังกดดันแนวโน้มกำลังซื้อของผู้บริโภคบ้างด้วยเช่นกัน โดยข้อมูลจากหอการค้าไทยประเมินว่าแนวโน้มการส่งออกสินค้าไทยไปสหรัฐฯ ในช่วงที่เหลือของปี 2565 จะลดลงเมื่อเทียบกับช่วงต้นปี (ม.ค-เม.ย. 65)
ทั้งนี้ ฝ่ายวิจัยยังคงประมาณการกำไรกลุ่มชิ้นส่วนฯ ไทยไว้เท่าเดิม แม้อาจมีการชะลอคำสั่งซื้อไปบ้างแต่มองว่า Backlog ยอดขายชิ้นส่วนที่ค้างมาต้นปียังสูงต่อเนื่อง ทำให้ภาพรวมทั้งปีจะยังคงเห็นการเติบโตที่ชัดเจน รวมถึงทิศทางค่าเงินบาทที่อ่อนค่าต่อเนื่องจะถือเป็น Upside ต่อประมาณการกำไรกลุ่มฯ อีกราว 13% แนะนำซื้อ KCE ราคาเป้าหมาย 65 บาท เป็น Top pick จากแนวโน้มกำไรงวดไตรมาส 2/2565 ฟื้นตัว ทั้งเทียบไตรมาสก่อนหน้าและเทียบช่วงเดียวกันของปีก่อน หลังจากการขยายกำลังการผลิตใหม่ที่จะเริ่มดำเนินการผลิตเต็มที่ หนุนประสิทธิภาพ